Studentebetogings bring geskiedkundige oomblik by WitsDie Universiteit van die Witwatersrand (Foto: Samuella99 via Wikimedia Commons) Die universiteit het in ŉ verklaring gesê dit is besonder buitengewoon vir die universiteit om ŉ Algemene Vergadering saam te roep en dit word slegs in baie ernstige gevalle gedoen. “Die doel van die Algemene Vergadering is om besluite te neem wat deur ŉ konsensus binne die universiteit bereik word. Wits hou ŉ Algemene Vergadering met die doel om al die verskillende rolspelers te verenig oor ŉ kwessie van nasionale belang, in dié geval toegang tot gehalte hoër onderwys,” het die universiteit gesê. Die besluit om ŉ Algemene Vergadering saam te roep, word deur die raad van die universiteit geneem. Die Algemene Vergadering word onder die voorsitterskap van die kanselier gehou, terwyl die visekanselier of registrateur die kennisgewing om die Algemene Vergadering saam te roep, uitreik. Tydens vorige Algemene Vergaderings het die kanselier van die universiteit, voorsitter van die raad, voorsitter van die senaat, voorsitter van die forum, president van die studenteraad en president van die konvokasie almal verklarings voorgelees. Nog verteenwoordigers kan gevra word om die vergadering toe te spreek, na gelang van die kwessie onder bespreking. Die vorige tien Algemene Vergaderings was byna almal in protes teen apartheidsbedrywighede of –wetgewing. Die eerste Algemene Vergadering is op 16 April 1959 saamgeroep oor die universiteit se belofte om oop en vry te funksioneer. Op 8 Junie 1972 is nog ŉ Algemene Vergadering gehou oor die minister van justisie se verbod op alle protesvergaderings in Suid-Afrika. Op 26 Augustus 1975 is ŉ Algemene Vergadering weer saamgeroep in protes teen die aanhouding van studente sonder verhoor. Die laaste Algemene Vergadering is op 24 September 2005 gehou vir Wits-alumni wat hul gradeplegtighede geboikot het uit protes teen die apartheid-regime. Wits het alle studente, personeel en alumni uitgenooi om die Algemene Vergadering Vrydag om 11:00 op die biblioteekgrasperk van die Braamfontein-kampus by te woon.